runetrust/blame-folketinget-dk huggingface dataset:
Christian Rabjerg Madsen (S), 2025-03-13:
Der var engang, hvor Dansk Folkeparti var sådan et knofedtsparti.
Det var sådan et parti, der satte sig ned sammen med os andre i udvalget og arbejdede benhårdt på at opnå forbedringer i danskernes hverdag.
Det gjorde vi sammen på udlændingeområdet, hvor Dansk Folkeparti har en meget, meget betydelig ære for, at vi har rykket os som land.
Det gjorde vi i forhold til dem, der har været længst på arbejdsmarkedet; der fik vi givet dem en pension.
Det var dengang, da Dansk Folkeparti lå på omkring 20 pct. i målingerne – og i virkeligheden også ved valgene.
Nu er Dansk Folkeparti blevet sådan et facebookparti.
På trods af at hele Folketinget bakker op om, at vi får lavet en rapport, som gør lige præcis det, som Dansk Folkeparti ønsker, går man alligevel op og fremsætter et forslag og gør det til et stort problem, at der ikke bliver stemt for forslaget, i stedet for at lave det, der vil være det seriøse, nemlig en betænkning, hvor man får kigget på, hvordan man får det her udarbejdet.
Tror ordføreren, at der er en sammenhæng imellem det, at Dansk Folkeparti ligger og roder rundt nede omkring spærregrænsen, og så det forhold, at man har forladt den tidligere måde at arbejde på, hvor man var et knofedtsparti frem for et facebookparti?
Det eneste, der har haft en mere nedadgående kurs end Dansk Folkepartis tilslutning, er vel Facebookaktien og Teslaaktien på det seneste.
Altså, dengang Dansk Folkeparti reelt bestilte noget, lå man omkring 20 pct. I den seneste måling, jeg kunne finde, ligger man på 4,8 pct.
Det er jo at bilde danskerne ind, at det er at tage et ansvar og bestille noget i Folketingssalen, at man gør sig til 100-metermester i beslutningsforslag.
Dansk Folkepartis mere rutinerede medlemmer ved jo udmærket godt, at det ikke er dér, indflydelsen ligger.
Indflydelsen ligger dér, hvor man går tilbage til at være et knofedtsparti og går tilbage til at yde en reel, tung og besværlig indsats i lovarbejdet, i udvalgsarbejdet og i forhandlingslokalet.
Det er at lave noget.
Det er at bestille noget.
Mikkel Bjørn (DF), 2025-03-13:
Dansk Folkeparti laver et hårdt knofedtsarbejde i udvalgene, i samarbejdslokalerne osv.
Jeg tror ikke, at der nogen ministre, der ville sige andet.
Vi møder op, hver gang vi bliver indkaldt, og vi kæmper benhårdt for den retning, som er den rigtige for danskerne.
Jeg ved ikke, hvad hr. Christian Rabjerg Madsen hentyder til, men jeg har heller aldrig siddet i et forhandlingslokale med hr. Christian Rabjerg Madsen.
Det kan jeg jo se frem til.
Det gik jo som forventet.
Altså, Socialdemokratiet stemmer imod et forslag, som de selv har været ude at sige var en fornuftig idé, og det er jo der, det bliver utroværdigt.
Nu har vi så et forslag om at forbyde udviste kriminelle – altså udviste terrorister, bandekriminelle og voldtægtsforbrydere – at eje en bil, så de kan køre rundt i Danmark og begå yderligere kriminalitet, og vores forventning til Socialdemokratiet er desværre den samme, nemlig at man stemmer imod.
Jeg kunne godt tænke mig, at hr. Frederik Vad enten tog ordet eller gik på talerstolen og forklarede, hvad det er for et argument, man hæfter sig ved, og som synes at gøre det til den rigtige politik ikke at forhindre udviste kriminelle i at kunne køre rundt i Danmark og begå ny kriminalitet?
Altså, hvad er det for et argument, der vejer så tungt for Socialdemokratiet, at man siger: Ej, udviste kriminelle skal have lov at køre rundt i Danmark i deres egen bil – det var da et minimum?
Hvad er det for et argument?
Det kunne jeg godt tænke mig at få afklaret, enten ved at ordføreren tager ordet nede fra salen eller selv kommer op og uddyber det.
Lars Boje Mathiesen (BP), 2025-03-13:
Det kunne meget let være det, det handlede om, men det kunne da være dejligt, hvis hr. Frederik Vad gik på talerstolen og forklarede, hvorfor Socialdemokratiet gerne vil bruge penge på en rapport, som allerede kommer i aften.
Det er jo spild og frås af borgernes skattekroner.
Det må vi jo se om han har modet til.
Tak for det.
Mikkel Bjørn (DF), 2025-03-13:
Det er nok, fordi det er fokusforskydning fra Socialdemokratiets side, og fordi den rapport, der kommer i aften, er noget helt andet og meget mindre end det, som Dansk Folkeparti efterspørger her.
Hr. Frederik Vad har selv været ude at sige, at det er meget vigtigt, at vi får lavet en lignende rapport i Danmark.
I morgen har vi i Dansk Folkeparti indkaldt til vores årlige debat om indvandringens konsekvenser, og nu er det jo sådan, at vi i dag behandler en lang række af Dansk Folkepartis forslag til stramninger af udlændingepolitikken.
Derfor er det jo, særlig set i lyset af Socialdemokratiets nye erkendelser i udlændingepolitikken, interessant at observere, hvor mange erkendelser der er slået igennem, i forhold til hvordan man stemmer i Folketingssalen her i dag.
Først har vi et beslutningsforslag her om udarbejdelse af rapporter om indvandringens kriminelle netværk og struktur – noget, som hr. Frederik Vad selv har været ude at italesætte vigtigheden af.
Derfor er det jo interessant at bevidne, om Socialdemokratiet reelt mener det, når de siger, at det her problem skal undersøges.
Altså, det bliver jo uærlig tale, hvis man går ud i offentligheden og slår hårdt igennem og virkelig mener noget om, at det her problem skal undersøges, men at man, når der så bliver fremsat et konkret beslutningsforslag her i salen, så stemmer imod.
Så Dansk Folkeparti kommer til at følge debatten her – ikke bare om det her beslutningsforslag, men også de mange andre, vi har fremsat på udlændingeområdet – meget, meget nøje for at holde øje med, hvordan man stemmer.
Stemmer man i overensstemmelse med det, man giver udtryk for ude i befolkningen og i offentligheden, eller stemmer man, som man plejer, og reelt ikke vil noget?
Det var det.
Tak, formand.
Frederik Vad (S), 2025-03-13:
Nu var jeg jo selv ordfører i den diskussion, som hr. Mikkel Bjørn henviser til.
Vi tilbød at lave en beretningstekst sammen med Dansk Folkeparti, for vi vil gerne lave sådan en rapport.
Men vi har hele vejen igennem sagt, at vi gerne vil lave den rapport, og der kommer en sådan rapport.
Så vil jeg bare sige til hr. Mikkel Bjørn, at jeg synes, han skal holde øje med nyhederne i aften, for der kommer en rapport om netop noget af det, der berører lige præcis det her.
Så hold øje med, hvad der kommer i aften, hr. Mikkel Bjørn.
Mikkel Bjørn (DF), 2025-03-13:
Man ville gerne være med til at lave en beretningstekst – altså, kan det blive mere handlingsløst end en beretningstekst her i Folketinget?
Der er blevet fremsat et konkret beslutningsforslag her, og man kan jo bare stemme for.
Man kan indkalde til forhandlinger, og så skal vi da nok blive enige om en finansiering.
Med den store vækst, der har været i antallet af djøf'ere under den nuværende regering, tænker jeg nok, at vi kunne blive enige om at skære ned på antallet af offentlige papirskubbere og spindoktorer i regeringen osv., og så skal vi nok finde penge til udarbejdelse af en sådan rapport.
Jeg tror ikke, at det, der kommer i aften, er en rapport om indvandringens konsekvenser udarbejdet af regeringen, men jeg vil da imødese, hvad det er, hr. Frederik Vad hvad taler om.
Frederik Vad (S), 2025-03-13:
Der kommer en rapport om netop det her spørgsmål.
Man kan bare gå tilbage i Folketingstidendes referat og se, hvad der blev sagt i den diskussion.
Der kommer en sådan rapport.
Og selv om man ikke stemmer for alle sætningerne i det beslutningsforslag, Dansk Folkeparti har fremsat, så rokker det ikke ved, at justitsministeren, Socialdemokratiet og de andre regeringspartiers ordførere har givet en tilkendegivelse om, at den rapport, der blev efterspurgt, vil blive lavet.
Der bliver sagt så mange forkerte ting fra hr. Mikkel Bjørns side.
Hr. Mikkel Bjørn nævnte ordene retfærdig og realistisk, og nu er Kærshovedgård på dagsordenen.
Det er et center, som Dansk Folkepartis egen udlændingeminister, dengang fru Inger Støjberg, i øvrigt lavede, og hende væltede man jo ikke, dengang den her center blev etableret.
Men nok om det.
Ordføreren siger, at det med det retfærdige og realistiske ikke er blevet til noget.
Hjemrejseloven, Hjemrejsestyrelsen har sikret, at næsten to tredjedele af dem, som sad på udrejsecentrene, afviste asylansøgere, er blevet sendt retur siden 2019.
Det bedste, vi kan gøre for naboer og dem, der bor rundtomkring Udrejsecenter Kærshovedgård, det bedste, vi kan gøre for de mennesker, som er bekymret for, at vi har afviste udlændinge i Danmark, er at sørge for, at folk bliver sendt hjem i et tempo, der får de fleste til at blive forpustet, og det har to socialdemokratiske udlændingministre og en socialdemokratisk statsminister sikret siden 2019, hr. Mikkel Bjørn.
Bjørn Brandenborg (S), 2025-03-13:
Jeg ved ikke, om det er, fordi Dansk Folkepartis ordfører ikke ved det, ikke forstår det eller bare nægter at forstå det, men det kan også være, fordi ordføreren har overgivet posten som retsordfører til en anden.
Nå okay, men ordføreren har i hvert fald været der tit, så det kan være, at det er derfor, jeg blander det sammen.
Uanset hvad ved ordføreren, at der jo er sat et arbejde i gang i Rigspolitiet i samarbejde med ordførerkredsen, hvor man har bedt politiet om i deres politikredse at hjælpe med at lave en kortlægning af multikriminelle familier, fordi vi er enormt optaget af at kunne bekæmpe det her.
Det er det konkrete arbejde, der er i gang i regeringen og blandt de ansvarlige partiers ordførere, mens hr. Mikkel Bjørn står og spiller komedie på talerstolen.
Mikkel Bjørn (DF), 2025-03-13:
Det er da dejligt, at politiet har taget initiativ til en kortlægning af multikriminelle familier, men det er ikke det, Dansk Folkeparti efterspørger her.
Det er en rapport af indvandringens konsekvenser – de konsekvenser, som Socialdemokratiet sammen med andre partier her i Folketinget har påført Danmark siden udlændingeloven af 1983.
Det er en samlet rapport, der bevidner de overordnede konsekvenser, der har været af den uansvarlige indvandringspolitik, hvor kun Dansk Folkeparti har stået på sidelinjen og råbt og skreget om uansvarligheden i den politik, der er blevet ført.
Det er det, vi efterspørger.
Det er det, hr. Frederik Vad har været ude at sige er meget, meget vigtigt at vi får lavet, men som jeg nu forventer at Socialdemokratiet stemmer imod.
Bjørn Brandenborg (S), 2025-03-13:
Nu handler det jo konkret om, hvordan man så løser den opgave.
Nu påstod ordføreren lige før, at alt det, som Socialdemokratiet siger, ikke bliver til noget.
Det passer ikke.
Over halvdelen af de initiativer, som vi i Socialdemokratiet fremlagde i vores plan forud for sidste valg med vores udlændingeudspil, er implementeret.
Så siger ordføreren, at han mangler dokumentation.
Ja, hr. Frederik Vad har sagt, at der kommer nyt i aften.
Vi er i gang med at bede Rigspolitiet om at lave en konkret kortlægning af multikriminelle familier, og det er jo, fordi vi er enormt optaget af at løse den her problemstilling.
Så måske hr. Mikkel Bjørn i virkeligheden bare skulle stemple ind og arbejde i stedet for at lave alt muligt andet.
Mikkel Bjørn (DF), 2025-03-13:
Alle de store og substantielle initiativer, der var oplistet i Socialdemokratiets »Retfærdig og realistisk«-plan, og i særdeleshed loftet over den ikkevestlige indvandring – altså noget, der virkelig ville batte i forhold til dansk udlændingepolitik – er ikke blevet til noget.
Det er utroværdigt at føre politik på den måde og gå ud at sige, at man vil alt muligt, der virkelig lyder drastisk og bombastisk, i den offentlige debat lige op til en valgkamp, men når valget så er overstået, vil man ingenting.
Lars Boje Mathiesen (BP), 2025-03-13:
Nu sidder jeg hernede bagved og kommer til at undre mig.
For hvis Socialdemokratiet siger, at der kommer en rapport i aften om præcis det her, som DF efterspørger, hvorfor vil Socialdemokratiet så være med til at lave endnu en rapport, hvis vi bare kan finde finansiering?
Det er jo en fuldstændig håbløs brug af borgernes skattekroner, hvis de her informationer allerede kommer i aften, for hr. Frederik Vad siger, at det er præcis den rapport, der kommer i aften.
Kan hr. Mikkel Bjørn forklare, hvorfor Socialdemokratiet så vil finansiere endnu en rapport, hvis vi får oplysningerne i aften?
Mikkel Bjørn (DF), 2025-03-13:
Jamen prøv at høre: Det er jo, ligesom når Socialdemokratiet går ud i valgkampen med deres »Retfærdig og Realistisk«-udlændingeudspil og lover alle mulige stramninger af udlændingepolitikken.
Jeg tror ikke, der er en eneste af de stramninger, man foreslog i det udspil, der reelt er blevet til virkelighed, og derfor er det jo uærlig tale, når hr. Frederik Vad siger, at der kommer alt muligt.
Hvornår kommer det?
Er det om 10 år?
Altså, det bliver simpelt hen for ukonkret til, at i hvert fald Dansk Folkeparti kan tage det alvorligt.
Men når den kommer, skal jeg da nok rose hr. Frederik Vad.
Det var ikke noget svar på spørgsmålet om, hvorfor det er fornuftigt, at udviste kriminelle skal have lov til at køre rundt i bil.
Men i forhold til det med Kærshovedgård har vi så sent som i går siddet på et samråd i Udlændingeudvalget, hr. Frederik Vad var selv til stede, hvor det kom frem, at det da godt kan være, at man udadtil bryster sig af, at mange af de her mennesker bliver sendt hjem, men virkeligheden er jo, at de vader rundt i Danmark, at de er forsvundet.
Over halvdelen af de udviste kriminelle på Kærshovedgård ved man ikke hvor er.
De lever måske en stille tilværelse rundtomkring i Danmark eller begår ny kriminalitet.
Vi ved det ikke.
Regeringen kan ikke dokumentere, hvor de er, man aner det ikke.
Så bliver det utroværdigt at sælge sig selv med, at vi er de dygtigste i verden til at sende folk hjem, hvis realiteten er, at folk bare forlader centeret og så lever en almindelig tilværelse rundtomkring i Danmark.
Der er ikke engang nogen opsøgende indsats for at finde de mennesker, fik vi bekræftet på samrådet i går, der er ikke nogen opsøgende indsats for at finde udviste kriminelle, der er forsvundet fra Udrejsecenter Kærshovedgård.
Det her forslag er sjovt nok et forslag, som Socialdemokratiet selv har fremsat.
Fru Trine Bramsen var som retsordfører tilbage i 2018 ude at foreslå præcis det her.
Altså, forslaget er en kopi af fru Trine Bramsens eget forslag om at forhindre asyl ved snyd i offentlig transport, og nu stemmer Socialdemokratiet imod.
Det er et krystalklart eksempel på, at man siger én ting, når man kan få presse og komme i medierne på det og ønsker at lyde hårde i udlændingepolitikken, og gør det stik modsatte, når man skal trykke på knappen hernede i Folketingssalen.
Det er ikke den måde, Dansk Folkeparti ønsker at føre politik på.
Jeg ved ikke, hvordan det er i Socialdemokratiet, men jeg synes, det kunne være interessant, at der kom nogen op på talerstolen og redegjorde for de tanker, der har gjort, at man pludselig ikke længere mener, at det her er et fornuftigt forslag – fuldstændig ligesom det med at forhindre udviste kriminelle i at eje bil, eller det med den kriminelle netværks-rapport, som hr. Frederik Vad også selv har talt om var fornuftigt.
Altså, hvad er det for nogle tanker, der gør, at man pludselig har fået en anden holdning til de her spørgsmål, end man havde, da man skulle ud i pressen?
Frederik Vad (S), 2025-03-13:
I var landets næststørste parti, I var Danmarks største borgerlige parti.
Hvorfor gennemførte I det ikke, da I var det parti i den parlamentariske blok, der havde absolut størst indflydelse, hr. Mikkel Bjørn?
Hvorfor gjorde I ikke det?
Hvorfor kom I ikke med alle de her forslag i de mange, mange år, hvor det var jer, der bestemte over dansk udlændingepolitik?
Mikkel Bjørn (DF), 2025-03-13:
Det kan jeg helt afgjort forsikre hr. Frederik Vad om at Dansk Folkeparti også gør og altid har gjort.
Det er ikke altid, at de partier, vi forsøger at overtale, lytter og indvilliger i at lave de stramninger, som vi foreslår.
Men vi foreslår altid stramninger, hvor det er muligt, fordi det er nødvendigt, også i den nuværende situation.
Frederik Vad (S), 2025-03-13:
Hvad skal der til, for at Dansk Folkeparti vil tage ansvar for noget som helst på udlændingeområdet, som man selv har været med til at lave?
Skal man ind i Statsministeriet?
Skal man have vetoret over, hvem der skal være departementschef i de fem vigtigste ministerier?
Skal hr. Mikkel Bjørn ansættes i Justitsministeriet?
Hvad skal der til, før Dansk Folkeparti tager ansvar for de mange år, det flertal af år i det 21. århundrede, hvor Dansk Folkeparti har bestemt på udlændingeområdet?
I havde vetoret i forhold til statsborgerskab, I havde vetoret i integrationspolitik, I havde vetoret i udlændingepolitik, I kunne vælte ministre, I kunne vælte regeringer.
Hvorfor har I ikke gjort det?
Mikkel Bjørn (DF), 2025-03-13:
Hvis Dansk Folkeparti, sådan som hr. Frederik Vad påstår, havde haft vetoret i forhold til alle de ting, så havde Danmark set meget, meget anderledes ud.
Men Dansk Folkeparti imødeser alle de jobtilbud, som hr. Frederik Vad lige er kommet med.
Vi vil gerne ind og tage ansvar.
Det bliver nok ikke i en socialdemokratisk regering, men lad os se.
Vi havde samråd i Udlændinge- og Integrationsudvalget i går om Udrejsecenter Kærshovedgård.
Der kunne ministeren kundgøre angående de mennesker, der sidder på Udrejsecenter Kærshovedgård, at de 311 af dem, der er forsvundet ud i den blå luft, er dømt for henholdsvis drab, sædelighedsforbrydelse – dvs. voldtægt – vold og tyveri, og jeg tror også, der var røveri.
Det er mennesker dømt for grov personfarlig kriminalitet, som nu vandrer frit rundt i Danmark eller i andre lande i Europa, som følge af at regeringen ikke vil sætte en lås på det udrejsecenter, hvor der sidder udvisningsdømte kriminelle udlændinge.
Mennesker dømt for voldtægt, røveri, bandekriminalitet, ja, sågar terrorisme kan forlade centeret, hvis de har lyst til det.
Der er ikke ord for, hvor uansvarligt det er, at de mennesker dømt til udvisning af Danmark, som selv nægter at udrejse, har ret til at vandre frit rundt blandt sagesløse danskere med den konsekvens, at der også er danskere, der bliver udsat for kriminalitet fra de udvisningsdømte kriminelles side.
Hvis man kigger på listen over de kriminelle handlinger, der er blevet begået af udvisningsdømte kriminelle på Kærshovedgård – ikke før de endte på Kærshovedgård, men mens de sad på Kærshovedgård – så er det også uhyggelige tal at kigge ned i.
Det er også sædelighedsforbrydelser, og det er også tyveri, narkokriminalitet og meget andet grov kriminalitet.
Det er skamløst, at man ikke tager ansvar for det her område med den helt fornuftige og rimelige løsning, at er man udvist af Danmark, skal man ikke vandre frit rundt blandt sagesløse danskere.
Thomas Skriver Jensen (S), 2025-03-13:
Tak for det.
Hr. Mikkel Bjørn, det er jo nærliggende at dykke lidt ned i det, hr. Frederik Vad også tidligere har været inde på, nemlig at da det her udrejsecenter blev etableret, var Dansk Folkeparti klart det største borgerlige parti.
Så er det jo nærliggende at spørge fuldstændig simpelt: Hvorfor byggede man det ikke bare med en lås på, hvis det er så stort et problem?
På det tidspunkt – det har hr. Frederik Vad jo ret i – kunne man have væltet den siddende udlændingeminister, for så stort et parti var Dansk Folkeparti, men man gjorde det ikke.
Det er jo en strudsetilgang til at lave politik, at man ikke tør stå og tage ansvar for det nu.
Men hvorfor byggede man ikke Udrejsecenter Kærshovedgård med en lås på, når man alligevel var det største borgerlige parti?
Mikkel Bjørn (DF), 2025-03-13:
Fordi der på trods af Dansk Folkepartis størrelse ikke var et flertal i Folketinget for at sætte en lås på Kærshovedgård.
Altså, det bliver jo mærkværdigt: Man sidder i en regering med flertallet og magten til at ændre de her ting og kritiserer et parti, der aldrig har haft flertallet til at ændre de ting.
Så er det rigtigt, at man nogle gange kan presse nogle andre partier til at give indrømmelser, men der er også nogle gange grænser for, hvor mange indrømmelser man kan presse andre partier til at give.
Og alternativet til den daværende regering med fru Inger Støjberg som udlændinge- og integrationsministeren var en socialdemokratisk regering, der dengang havde en meget mere lempelig udlændingepolitik.
Så det bliver jo en mærkværdig debat, hvis alternativet til det, Dansk Folkeparti gjorde dengang, var en regering, der ville føre en endnu mere lempelig udlændingepolitik.
Jeg er fuldstændig enig med hr. Kim Edberg Andersen i, at Socialdemokratiet selv ad flere omgange har omtalt det her som et udrejsecenter.
Hvis ikke det var ministeren, var det i hvert fald deres ordfører på området.
Pludselig er det så et modtagecenter, og så er det alle andre, der blander tingene sammen.
Ja, det bliver en underlig debat.
Frederik Vad (S), 2025-03-13:
Jamen vi er da nogle af de dygtigste til at sende folk hjem.
Hvad er der nu?
300-400, hr. Mikkel Bjørn?
Det vigtigste, vi kan gøre, er at få sendt folk hjem, og hr. Mikkel Bjørn ved udmærket godt, for jeg var selv på samrådet i går, at med de meldepligter og kontrolpligter, de her mennesker har, er de jo stressede på et niveau, der gør, at de ikke bare kan tage rundt i hele Danmark og lave al mulig kriminalitet hele tiden.
Vi gør alt, hvad vi kan, for at sende folk retur.
Der er samarbejde med politiet, og vi gør alt muligt for at sikre, at de her mennesker kommer ud.
Og hr. Mikkel Bjørn, den politik, vi fører, er langt mere effektiv på hjemrejseområdet end noget, Dansk Folkeparti kan dokumentere fra deres egen tid ved magten.
Mikkel Bjørn (DF), 2025-03-13:
Jeg ved ikke, hvad det er for en drøm i nat, hr. Frederik Vad er vågnet op fra, men Dansk Folkeparti har aldrig haft ansvaret for danske udrejsecentre, vi har aldrig siddet i regering, vi har aldrig haft ansvaret for det område.
Så det bliver en mærkelig tale.
Så er det rigtigt, at Dansk Folkeparti på et tidspunkt har været støtteparti for en regering, hvor alternativet var en socialdemokratisk regering, der ville føre en endnu mere lempelig udlændingepolitik.
Altså, jeg ved ikke, hvad det er, man forestiller sig, men vi arbejder altid for at få det bedste scenarie på udlændingepolitikken igennem i det politiske flertal, der er muligt.
Det er jo endnu et beslutningsforslag, som fremgår af Socialdemokratiets »Retfærdig og Realistisk«-plan, men som ikke er blevet nået, og nu bliver forslaget fremsat, og så stemmer man imod.
Hvor er de mange erkendelser blevet af?
Altså, hvad er en erkendelse værd, hvis ikke man fylder den op med handling efterfølgende?
Hr. Frederik Vad svarer heller aldrig nogen sinde på – han kom heller ikke op på talerstolen før og redegjorde for det – hvorfor det er, at udviste kriminelle skal have lov til at køre bil.
Så jeg synes, at man er meget dygtig til at svare udenom, og at man i hvert fald er meget dygtig til ikke at tage ansvar.
Dansk Folkeparti kommer fortsat til at kæmpe for den fornuftige retning i udlændingepolitikken.
Socialdemokratiet vil desværre ikke være med.
Frederik Vad (S), 2025-03-13:
I »Retfærdig og Realistisk« foreslår vi et modtagecenter i et tredjeland.
Det var en af de store ting i vores udspil; det var et modtagecenter.
Dengang vi foreslog »Retfærdig og Realistisk«, var Danmark nærmest en paria i Europa.
Det, vi er lykkedes med, siden vi fik magten i 2019, er at få et flertal af europæiske lande overbevist om, er det er den politik, vi skal føre.
Det er det, der er resultatet af »Retfærdig og Realistisk« indtil videre, og ordføreren ved udmærket godt, at det er langt mere effektivt at sørge for, at hele Europa står bag centre uden for EU, end det er, Danmark gør det.
For vi er også afhængige af, hvilken politik man fører i Tyskland, og vi er også afhængige af, hvilken politik man fører i Sverige på alle de udlændingepolitiske områder.
Derfor må jeg bare melde hus forbi igen, hr. Mikkel Bjørn.
Det er meget en gratis omgang, der bliver fyret af oppe fra talerstolen.